Doodskis-video: Twee het hulself oorgegee‘n Skermskoot uit die video. Brig. Leonard Hlathi, woordvoerder van die polisie, het gesê Oosthuizen en Jackson het hulle Maandag in die teenwoordigheid van hul regsverteenwoordiger by die Blinkpan-polisiestasie oorgegee. Dié twee het hulself oorgegee nadat ŉ 29-jarige man aanklagte van aanranding teen hulle aanhangig gemaak het. Maroela Media het vroeër berig Oosthuizen en Jackson het ook reeds Maandag in die Blinkpan-landdroshof verskyn op aanklagte van ontvoering en aanranding met die doel om ernstig te beseer. Die saak is tot Woensdag uitgestel en hulle is steeds in aanhouding. ŉ Video van die voorval is onlangs op sosiale media versprei, maar dit is nie duidelik wanneer die voorval plaasgevind het nie. Op die video kan gesien word hoe ŉ man huil terwyl hy deur twee ander mans in ŉ doodskis ingedwing word. Daar kan in die agtergrond gehoor word hoe ŉ manstem sê: “Kom nou, ons wil die petrol gooi, man. Klim in!” Die EFF het Dinsdag in ŉ verklaring die man in die kis as Victor Rethabile Mlotshwa geïdentifiseer. Volgens die party het die voorval op ŉ plaas naby die Komati-kragstasie plaasgevind. Die EFF-leierskap sal Woensdag se hofverrigtinge bywoon.